મેઘરજના બ્રાહ્મણ કોટડા ગામેથી
અપહરણ કરાયેલી સગીરાને નારી સંરક્ષણ ગૃહમાં મોકલાઈ
સગીરાના પિતાએ સર્ચ વોરન્ટ કઢાવ્યું હતું ઃ અદાલતે હુકમ કર્યો
મેઘરજ, તા. ૩
મેઘરજ તાલુકાના બ્રાહ્મણ કોટડા ગામની અપહરણ કરાયેલી સગીરાને અદાલતે નારી સંરક્ષણ ગૃહમાં મોકલી આપી છે. ૧૬ વર્ષની આ સગીરાનું રોલા ગામના એક યુવાને પંદર દિવસ અગાઉ રાત્રિના સમયે અપહરણ કર્યું હતું. અપહરણ કરાયેલી સગીરાના પિતાએ સમાજ દ્વારા પોતાની પુત્રીને પરત લાવવા કરેલ પ્રયત્ન નિષ્ફળ જતાં પિતાએ મેઘરજની કોર્ટમાંથી સર્ચ વોરંટ કઢાવ્યું હતું અને પોલીસે સગીરાને કોર્ટમાં રજૂ કરતા સગીરાને નારીસંરક્ષણ ગૃહમાં મોકલી અપાઈ હતી.
મેઘરજ તાલુકાના બ્રાહ્મણ કોટડા ગામેથી એક આદિવાસી સમાજના ખેમાભાઈ ધુળાભાઈ કલાસવા પોતાના પરિવાર સાથે રહે છે. પત્ની પાંચ પુત્રીઓ અને એક પુત્ર ધરાવતા ખેમાભાઈ ખેતમજૂરી કરી જીવનનિર્વાહ કરે છે. આ ખેમાભાઈના ગામમાં તેમના જ સમાજના હળુભાઈ ધુળાભાઈના ઘેર લગ્નપ્રસંગ હોવાથી ખેમાભાઈ બે પુત્રીઓ લક્ષ્મીબેન અને વીણાબેન લગ્ન પ્રસંગમાં જવા ગત તા. ૧૭-૪-૧૨ના રોજ પોતાના ઘેરથી રાત્રિના આઠ વાગ્યાના સુમારે નીકળી હતી આ બન્ને બહેનો ઘેરથી ચાલતા ચાલતા બ્રાહ્મણ કોટડા ગામની પ્રાથમિક શાળા પાસે આવી તે સમયે અંધારાનો લાભ લઈ નજીકના રોલા ગામનો ગોવિંદભાઈ અજમલભાઈ તબીયાડ પોતાના સાગરીતો સાથે આવ્યો હતો અને વીણા કે જેની ઉંમર ૧૬ વર્ષની છે તેનો હાથ પકડી લીધો હતો પોતાની બહેનને પકડતાની સાથે આવેલી લક્ષ્મીએ બહેનને છોડાવવા પ્રયત્ન કરતા ગોવિંદ અને તેના સાગરીતો લક્ષ્મીને લાતોનો માર મારી અર્ધબેહોશ કરી દીધી હતી અને વીણાને ઉપાડી આ યુવાનો ભાગી ગયા હતા.
લક્ષ્મીએ સમગ્ર વાત ઘેર જઈને પિતાને કરતા પિતા ખેમાભાઈ બેબાકળા બની ગયા હતા અને સમાજના માણસો તેમજ સગાઓને આ વાત કરી પોતાની સગીર પુત્રીને શોધવા પ્રયત્ન હાથ ધર્યા હતા દશ- દશ દિવસ સુધી સમાજના આગેવાનોની મીટીંગો કરીને પોતાની પુત્રીને પરત લાવવા પ્રયત્ન પણ કર્યા હતા પરંતુ સામાવાળા ખેમાભાઈની સગીર પુત્રીની ભાળ પણ આપતા ન હતા. છેવટે થાકીને ખેમાભાઈએ કાયદાનો સહારો લીધો હતો અને પોતાની સગીર પુત્રીના અપહરણ બાબતે મેઘરજની કોર્ટમાં અરજ કરતા મેઘરજ કોર્ટના ન્યાયાધીશ કુ. પી. કે. વ્યાસે સગીરાને અદાલતમાં હાજર કરવા માટેનું સર્ચ વોરન્ટ કઢાવ્યું હતું. આ સર્ચ વોરન્ટના આધારે પી.એસ.આઇ. કે. એ. વાળાએ તાકીદે વીણાની શોધખોળ હાથ ધર હતી અને ગત તા. ૨-૫-૧૨ના રોજ વીણાને અદાલતમાં હાજર કરી હતી. અદાલતના ન્યાયાધીશ કુ. પી. કે.વ્યાસે વીણાની પૂછપરછ કરી હતી અને વીણાને નારી સંરક્ષણ ગૃહમાં મોકલી અપાઈ હતી. વીણાના પિતા ખેમાભાઈએ અદાલતના નિર્ણયને સહર્ષ સ્વીકારી લીધો હતો.